**Dyssegaards Grundejerforening**

**Beretning for 2021**

**Udarbejdet af Mogens Laursen**

**til generalforsamlingen den 14.marts 2022**

*Nu er der snart gået 3 år siden vi sidst havde en ordinær generalforsamling, så det er blevet tid til at gøre status.*

Året 2021 var, som 2020, præget af pandemien, og det satte igen en stopper for de sædvanlige aktiviteter i Grundejerforeningen.

**Skt. Hansaften 2021**

Atter måtte vi aflyse vores Skt. Hans-arrangement i Dyssegårdsparken. Vi ser frem til at genoptage det i år.

**Banko**

Endelig kunne vi 9.november afholde vores traditionsrige bankospil i Dyssegårdskirkens store mødesal. Det blev en overvældende oplevelse med store og flotte gevinster fra vores sponsorer.

Der skal lyde en stor **tak** til alle vores sædvanlige og nye sponsorer.

**Park og Vej, som tager sig af alt, hvad der har med parker og veje at gøre.**

20.september 2021 afholdt vi den årlige markvandring med Park og Vej. Vi gik en tur langs Renden, hvor der var forskellige ting at påpege. Bl.a. var skiltet, der viser vej til Mindevej fra Renden udsat for graffiti. Det lovede kommunen at rense af og få skiltets maling genopfrisket.

Da der fra flere af Grundejerforeningens medlemmer har være rejst spørgsmål om, hvad man skal gøre for at få udryddet Japansk Pileurt, både i egen have og på offentlige arealer, blev dette spørgsmål også stillet til Park og Vej. Svaret er klart fra kommunens side: Japansk Pileurt skal og vil blive fjernet fra kommunens arealer, men kun med biologisk nedbrydelige midler eller ved at stresse planten ved at holde den nede.

Endvidere drøftede vi parkeringsproblemerne på Munkely, hvor der i årets løb har været opsat skilte på standere langs vejen i et forsøg på at få ulovligt parkerede biler til at ændre adfærd. Det har i nogen grad haft en positiv effekt.

Det er kommunens plan at få alle bilister i Gentofte kommune til at foretage en adfærdsændring i forhold parkering. Grundejerforeningens holdning til parkeringsproblemerne er, at man bliver nødt til at gentage kampagnerne i flere år, hvis de skal have en effekt.

Den 24.september inviterede Park og Vej til åbning af det, der kaldes ”Hellerup Trafikknudepunkt”. I den anledning var det muligt bl.a. at prøve de nye El løbehjul, som kan bruges rundt omkring i kommunen.

Det var også muligt at høre om og prøve de nye elcykler, som også står klar under det nybyggede halvtag, som skåner både cykler og El løbehjul mod vejrliget.

På parkeringsarealet er der nu også opsat 8 elladestandere, så elbilerne kan få strøm der.

**Fjernvarme**

Som de fleste nok har bemærket, er der igen gang i udrulningen af fjernvarme i kommunen. Nogle har været så heldige at komme med i tidligere bølge, men der er stadig mange, der venter på muligheden for at tilslutte sig den billigere opvarmningsform. Gentofte Fjernvarme har allerede meldt ud, at prisen for fjernvarme ikke vil stige i 2022.

**Fællesrådet, et råd med formand og bestyrelsesmedlem fra hver af de 6 grundejerforeninger i Gentofte kommune.**

I årets løb har vi haft en del møder i fællesrådet og med Plan og Byg. Her er det bekymringer omkring de mange nye bebyggelser, renoveringer og tilbygninger, der i visse dele af kommunen giver anledning til store problemer. Det drejer sig hovedsageligt om fortætning, hvor naboer ikke altid er enige med kommunen i dens fortolkning af gældende love og regler.

Som lyn fra en klar himmel blev vi i vinter bekendt med at kommunen havde foretaget en principbeslutning om at al regnvand fra befæstede arealer og hustage skal separeres fra spildevandet i vores kloaker. Det fik Fællesrådet til at træde sammen og drøfte vores svar til kommunen. Det sidste møde med politikerne og Fællesrådet er ikke afholdt. Vi følger sagens videre forløb tæt og forventer efter vores møde med Karen Riis Kjølbye og Jimmy Svantemann 24.februar i år at der inden udgangen af marts måned i år vil komme et udspil fra kommunens side i form af en borgerhøring.

**Grønt Råd, som man kan finde mere om på hjemmesiden bæredygtigtgentofte.dk**

Dyssegaards Grundejerforening er også repræsenteret i ”Grønt Råd”, hvor man drøfter, hvad der optager grundejerforeningerne ifm. klima, miljø og bæredygtighed. Her drøfter man bl.a. Regnvandsseparering og brugerbetaling, Skybrudssikringstunnel og brønd i Dyssegårdsparken, Elladestandere, Grønne områder med mere vildskab og gavnlig beplantning og Affaldssortering/storskrald.
På vores møde i januar i år, var der fra grundejerforeningerne et ønske om en oversigt over allerede igangsatte initiativer. Der var også et ønske om en mere aktiv formidling af indsatser og initiativer, der fremmer den grønne omstilling, fx via en fast spalte i Villabyerne eller via uddeling af pamfletter om, hvad den enkelte kan gøre.

Det blev nævnt, at hjemmesiden **bæredygtigtgentofte.dk** prøver at give dette overblik og formidler eksempler på borgerdrevne initiativer. Gentofte Kommune har et ønske om at samarbejde med grundejerforeningerne om at informere og involvere foreningernes medlemmer og deres naboer. Det blev nævnt som idé at afholde en fælles Bazar i rådhushallen eller et andet sted. Det kunne også være godt med et fælles byttemarked/byttedag. Dette blot et udpluk af emner, der drøftes mellem Gentofte Kommune og grundejerforeningerne.

**Dyssegaards Nyt**

Bladet udkommer som sædvanligt 2 gange om året. Det er der ikke ændret ved. Det næste nummer af bladet forventes på gaden i løbet af marts måned.

**Nyhedsbreve**

Alle, der har oplyst mailadresse, vil få nyhedsbrevet. Det er derfor vigtigt, at I er eller bliver registreret i vores medlemskartotek med mailadresse. Det vil også spare foreningen for udgiften til frimærker, som i dag koster 12 kr. for breve op til 50 gram.

Da vi begyndte med udsendelse af Nyhedsbreve, forestillede vi os, at det ville udkomme ca. en gang om måneden, men vi må erkende at der ikke hver måned er nyheder, der kræver udsendelse. Derfor vil der komme et Nyhedsbrev, når der reelt er noget, som kan have medlemmernes interesse.

**Velkomstfolder**

I 2019 begyndte vi at uddele velkomstfoldere til nytilflyttere og det har givet en del nye medlemmer. Har nogen lyst til at tage et par foldere med hjem for at dele dem ud til naboer og andre, som ikke er medlemmer, ligger der en stak, man kan tage fra ved udgangen.

**Økonomien**

er fortsat meget stabil. Også i 2021 havde vi et mindre overskud, hvilket giver en egenkapital ved årets udgang på ca. kr. 100.000.

Der er derfor plads til, at du kan komme med forslag til aktiviteter, som Dyssegaards Grundejerforening kan yde bidrag til. Har du en ide til et arrangement eller foredrag, må du meget gerne sende det til formanden. Det gælder i særlig høj grad, hvis der er nogen, der har idéer til aktiviteter, som børn kan have glæde af.

**Hjemmeside**

Vi vil opfordre jer til at besøge vores hjemmeside, hvor vi vil holde jer opdaterede med aktuelle nyheder og kommende arrangementer. Hjemmesiden har i 2022 skiftet navn til dyssegaardsgrundejerforening.dk eller dyssegårdsgrundejerforening.dk.

Som I nok har opdaget, så har vi lagt en kuglepen med vores logo og domænenavn påtrykt på bordene. Kuglepennen må I tage med hjem, og hvis I vil, kan I tage et par stykker ekstra til af vedlægge en velkomstfolder, som ligger ved udgangen.

**Guidet tur med Dyssegaards Grundejerforening**

Bestyrelsen har besluttet at afholde en årlig aktivitet udover Generalforsamlingen, Skt. Hans og Bankospil, når økonomien tillader det. Da økonomien tillader en ekstra aktivitet i år, vil I få mere at vide om, hvad det er, når næste nummer af nyhedsbrevet forventeligt vil blive sendt primo maj måned.
Hermed vil jeg overgive beretningen til debat i forsamlingen.

14. marts 2022/ML